《古诗十五韵送胡天放西游》
宋代·戴表元

有铁莫妄镕，镕作侠士椎。有帛莫妄缝，缝作山人衣。

君看天放翁，气貌绝清羸。濩落七尺身，仁义充肤肌。

无家救人穷，无田恤人饥。江湖三十秋，白头转岖崎。

馀情尚洒洒，不吐酸寒辞。事慕古豪杰，诸儿那得知。

或云有仙骨，深中愈难窥。趫腾华佗戏，偃蹇梁鸿噫。

世态贵反覆，口语澜翻飞。夫子顾之笑，百触不发机。

宁当待沟壑，西山古谁悲。佩君珊瑚钩，酌以玻璃卮。

相知岂云无，去去勿复疑。

作者简介：戴表元(1244～1310）宋末元初文学家，被称为“东南文章大家”。字帅初，一字曾伯，号剡源，庆元奉化剡源榆林（今属浙江班溪镇榆林村）人。宋咸淳七年进士，元大德八年，被荐为信州教授。再调婺州，因病辞归。论诗主张宗唐得古，诗风清深雅洁，类多伤时悯乱、悲忧感愤之辞。著有《剡源集》